b'\n_START_ARTICLE_\nOskar Potiorek\n_START_PARAGRAPH_\nOskar Potiorek (20. november 1853 \xe2\x80\x93 17. december 1933) var en \xc3\xb8strig-ungarsk general, som var guvern\xc3\xb8r i Bosnien-Herzegovina 1911-1914. Potiorek var medpassager i bilen med \xc3\xa6rkehertug Franz Ferdinand af \xc3\x98strig-Ungarn og dennes hustru \xc3\xa6rkehertuginde Sophie Chotek, da de blev myrdet i Sarajevo den 28. juni 1914, en h\xc3\xa6ndelse, der ses som indledningen p\xc3\xa5 1. Verdenskrig._NEWLINE_General Potiorek havde inviteret \xc3\xa6rkehertug Franz Ferdinand og Sophie til at se sine tropper p\xc3\xa5 man\xc3\xb8vre. Det kongelig par ankom til Sarajevo med tog og tog til Philipovic lejren, hvor Franz Ferdinand foretog en kort inspektion af tropperne. Potiorek ventede p\xc3\xa5 at kunne tage det kongelige selskab ind til r\xc3\xa5dhuset i Sarajevo til en officiel modtagelse. Potiorek var i den anden bil i kortegen sammen med oberstl\xc3\xb8jtnant Franz Graf Harrach og det kongelige par. Da kortegen passerede den centrale politistation kastede Nedeljko Cabrinovic en h\xc3\xa5ndgranat mod \xc3\xa6rkehertugens bil. Chauff\xc3\xb8ren s\xc3\xa5 den genstand, som kom flyvende, og satte farten op, og granaten eksploderede under hjulene p\xc3\xa5 den efterf\xc3\xb8lgende bil._NEWLINE_Efter at have deltaget i den officielle modtagelse p\xc3\xa5 r\xc3\xa5dhuset bad Franz Ferdinand om at bes\xc3\xb8ge dem, som var blevet s\xc3\xa5ret af bomben. Et medlem af \xc3\xa6rkehertugens stab, Baron Morsey, mente at dette kunne v\xc3\xa6re farligt, Potiorek, som var ansvarlig for det kongelige selskabs sikkerhed, svarede: "Tror De, at Sarajevo er fuld af snigmordere?"_NEWLINE_For at undg\xc3\xa5 bymidten besluttede Potiorek, at den kongelige bil skulle k\xc3\xb8re direkte langs honn\xc3\xb8rkajen (nu E761) til hospitalet. Potiorek glemte imidlertid at fort\xc3\xa6lle chauff\xc3\xb8ren, Leopold Loyka, om sin beslutning. P\xc3\xa5 vej til hospitalet drejede Loyka til h\xc3\xb8jre ind p\xc3\xa5 Franz Joseph gaden ved latinerbroen 43\xc2\xb051\xe2\x80\xb227.61\xe2\x80\xb3N 18\xc2\xb025\xe2\x80\xb243.89\xe2\x80\xb3E, hvor en af de sammensvorne, Gavrilo Princip, stod p\xc3\xa5 hj\xc3\xb8rnet. Da chauff\xc3\xb8ren begyndte at bakke, tr\xc3\xa5dte Princip frem, trak sin pistol og sk\xc3\xb8d flere gange p\xc3\xa5 kort afstand ind i bilen. Franz Ferdinand blev ramt i nakken og Sophie i underlivet. Ingen andre i bilen blev s\xc3\xa5ret._NEWLINE_Der er ikke fundet beviser, som kan st\xc3\xb8tte teorier om at \xc3\xa6rkehertugens lavt sikrede bes\xc3\xb8g i Sarajevo var planlagt af elementer indenfor den \xc3\xb8strig-ungarske top med det form\xc3\xa5l at uds\xc3\xa6tte ham for risikoen for at blive myrdet, og dermed fjerne en potentielt besv\xc3\xa6rlig kongelig person fra scenen._NEWLINE_Princip h\xc3\xa6vdede senere, at kuglen, der dr\xc3\xa6bte Sophie, var tilt\xc3\xa6nkt Potiorek. Der har v\xc3\xa6ret tanker fremme om, at denne "den overlevendes skyldf\xc3\xb8lelse" fik Potiorek til at overtage kommandoen over de \xc3\xb8strig-ungarere, som k\xc3\xa6mpede mod serberne. Han var efter sigende meget nidk\xc3\xa6r i sine handlinger (han h\xc3\xa6vdede flere gange: "Jeg blev sparet i Sarajevo, s\xc3\xa5 jeg kan d\xc3\xb8 som h\xc3\xa6vner!"), men var tilsyneladende ikke nogen dygtig general. Efter katastrofer lige til l\xc3\xa6rebogen i slaget ved Cer og slaget ved Kolobara blev han frataget kommandoen, hvilket efter sigende bragte ham p\xc3\xa5 randen af selvmord.'